Käräjäoikeus vapautti miehen syytteistä, mutta hovioikeus oli toista mieltä.

Kerrostalon ullakko roihusi Turussa Ursininkadulla tammikuussa 2016. LUKIJAN KUVA

Turun hovioikeus on tuominnut Juha-Matti Mustosen kuudeksi vuodeksi vankilaan törkeästä tuhotyöstä, tuhotyöstä ja tuhotyön yrityksestä. Lisäksi hänet määrättiin maksamaan vakuutusyhtiölle yli 1,8 miljoonan euron korvaukset.

Hovioikeuden mukaan tammikuussa 2015 mies sytytti tuleen kerrossalon yhteissaunan seinäpaneeleita Yliopistonkatu 36:ssa. Kellarikerroksessa sijaitsevan saunan seinä- ja kattopaneelit sekä lauteet paloivat osittain ja porraskäytävään pääsi runsaasti savua.

Oikeus pitää kellaritiloissa sytytettyä paloa huomattavan vaarallisena, koska tulipalo leviää herkästi ylöspäin.

Kuukautta myöhemmin mies oli sytyttänyt saman talon tuuletusparvekkeen oven palamaan. Oven vasen alareuna ja kynnys olivat palaneet, mutta palokunnan saapuessa paikalle palo oli jo sammunut.

Aiheutti hengenvaaraa

Tammikuussa 2016 mies oli vierailulla kaverinsa luona Ursininkatu 14 sijaitsevassa kerrostalossa. Tulipalo sai alkunsa ullakolta, josta se levisi ja aiheutti suuret vahingot.

Talosta evakuoitiin 64 henkilöä ja asukkaat joutuivat olemaan evakossa noin kymmenen kuukautta.

– Mustonen on esitutkinnassa tunnustanut sytyttäneensä ullakkotiloissa sytkärillä siellä olleen jätesäkin palamaan, hovioikeuden tuomiossa mainitaan.

Hovioikeus katsoo, että ilta-aikaan sytytetty palo aiheutti vakavaa hengenvaaraa suurelle ihmisjoukolle. Oikeuden mukaan Mustonen on havainnut palot ensimmäisten joukossa, ollut tapahtumapaikalla ja tehnyt osasta niistä ilmoitukset hätäkeskukseen.

Tunnusti ja kiisti

Mustonen tunnusti poliisikuulusteluissa sytyttäneensä palot. Mies kertoi sytyttäneensä muun muassa saunapalon, jotta palokunta saisi tekemistä. Hän piti sytyttämistä tyhmänä päähänpistona ja vetosi pahaan oloonsa vanhempiensa kuoleman vuoksi. Käräjäoikeudessa mies kuitenkin kiisti kaikki syytteet.

– Hän oli valheellisesti esitutkinnassa tunnustanut sytyttäneensä rakennuksen saunatilojen tulipalon, koska oli luullut pääsevänsä vapaaksi, hovioikeuden tuomiossa kerrotaan.

Käräjäoikeuden mukaan poliisikuulustelua ei saanut käyttää todisteena oikeudessa, koska paikalla ei ollut avustajaa ja mies ei ymmärtänyt asian merkitystä.

Miehen syytteet hylättiin Varsinais-Suomen käräjäoikeudessa vuonna 2017. Syyttäjä valitti tuomiosta hovioikeuteen ja vaati, että miehen esitutkintakertomusta voitaisiin hyödyntää.

Hovioikeus kumosikin hyödyntämiskiellon ja päätti sallia, että miehen tunnustuksiin voidaan vedota oikeudenkäynnissä. Hovioikeus antoi asiasta yksimielisen ratkaisunsa viime viikon perjantaina.